แห่จองซื้อสลากคึกคัก คาด 6 เดือนรู้ผลลุยต่อระยะ 3
โดย...กนกวรรณ บุญประเสริฐ
16 ก.ย. 2558

โดย...กนกวรรณ บุญประเสริฐ
ได้รับผลตอบรับอย่างล้นหลาม สำหรับการเปิดรับลงทะเบียนในโครงการสั่งซื้อ-สั่งจองสลากล่วงหน้าที่ธนาคารกรุงไทย เป็นวันแรกเมื่อวานนี้ ซึ่งมีผู้ลงทะเบียนทั่วประเทศถึงกว่า 4.2 หมื่นราย   
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า สลากที่พิมพ์เสร็จแล้วจะมีการคละหลัก 0-9 เตรียมไว้ชุดละ 10 เล่ม ดังนั้นผู้ซื้อจะได้สลากที่คละเล่มไปด้วย ซึ่งก็แล้วแต่ใครจะได้เล่มไหน และยืนยันว่าไม่สามารถจัดเลขสวยให้พ่อค้าได้ เพราะจะจัดส่งสลากเรียงตามข้อมูลที่ได้จากธนาคารกรุงไทยและสำนักงานสลากฯ ซึ่งขั้นตอนการส่งคาดว่าสลากจะถึงมือผู้รับภายใน 3 วัน หลังสั่งซื้อและได้รับเอสเอ็มเอสยืนยันเข้ามา เนื่องจากปกติสำนักงานสลากฯ ใช้วิธีให้ไปรษณีย์มารับและจัดส่งสลากไปขายตามภูมิภาคอยู่แล้ว
หนึ่งในความเห็นของผู้ค้ารายย่อยที่มาลงทะเบียน นิกร ราชสีเมือง กล่าวว่า เดินทางมาจาก จ.หนองบัวลำภู ดีใจที่สำนักงานสลากฯ เปิดโควตาจำหน่ายให้รายย่อย เพราะที่ผ่านมาต้องไปรับซื้อสลากจากยี่ปั๊วรายใหญ่ที่ขายเกินราคามานานกว่า 8 ปี ถือเป็นอาชีพเสริมจากการทำนา เคยไปยื่นเอกสารเพื่อขอเป็นผู้ค้ารายย่อยกับสำนักงานสลากฯ มาตลอด แต่ไม่ได้รับการจัดสรรโควตามาลงทะเบียนครั้งนี้ตั้งเป้าซื้อสลาก 5 เล่มเท่าเดิม เพราะมีทุนน้อย หากขายสลากหมดจะทำให้มีรายได้ต่องวดที่ 4,800 บาท
ขณะที่ มาลี แซ่เล้ง อายุ 74 ปี ให้ลูกชายพามาจาก อ.บางไทร จ.พระนครศรีอยุธยา เพื่อมาลงทะเบียนเป็นผู้ค้าสลากที่สำนักงานสลากฯ สนามบินน้ำ โดยจะใช้เงินส่วนตัวซื้อสลากราว 5 เล่ม วางขายหน้าบ้านซึ่งอยู่ในชุมชน โดยเห็นว่าน่าจะเป็นอาชีพที่พอหารายได้และไม่กังวลเรื่องขาดทุน หากมีคนมาขายสลากเพิ่ม เพราะเข้าใจและเตรียมใจไว้แล้วว่า การขายสลากก็เป็นอาชีพที่เสี่ยงดวง ถ้าดวงดีได้เลขสวยๆ มาขายก็น่าจะขายหมด
พ.ท.หนุน ศันสนาคม คณะกรรมการสลากฯ ในฐานะประธานคณะกรรมการบริการจัดการสลากเตือนประชาชนและผู้ค้าสลากหน้าใหม่ อย่าเพิ่งรีบเข้ามาแย่งซื้อสลากมากเกินความสามารถจำหน่าย เพราะสลากไม่ใช่สินค้าที่มีความจำเป็นต่อชีวิต หากขายไม่ออกจะขาดทุนและสำนักงานสลากฯ ไม่มีนโยบายรับซื้อสลากคืน โดยผู้ที่สนใจสามารถทยอยเข้ามาลงทะเบียนได้เรื่อยๆ และเมื่อลงทะเบียนแล้วก็ยังไม่จำเป็นต้องซื้อสลากในงวดถัดไปทันที
หัวใจสำคัญของโครงการนี้คือ เพิ่มอำนาจในมือประชาชนและผู้ขายรายย่อยลดการผูกขาดของยี่ปั๊วซาปั๊ว เบื้องต้นเชื่อว่าจะใช้เวลาราว 3-6 เดือน หรือไม่เกินครึ่งปี เพื่อทดสอบตลาดเพราะหาความต้องการซื้อและขายสลากที่แท้จริง เพื่อนำไปสู่การกำหนดนโยบายระยะที่ 3 เพื่อแก้ปัญหาสลากเกินราคาต่อไป
โดยสลากทั้งหมด 74 ล้านฉบับ หรือ 37 ล้านใบคู่ จะหมดโควตาในช่วง 3 เดือน หรือภายในปลายปี 2558 นี้ทั้งหมด เบื้องต้นเห็นว่ายังจำเป็นต้องจัดสรรโควตาบางส่วนให้สมาคม มูลนิธิ ที่มีความจำเป็นต้องหารายได้ให้สมาชิก เช่น สมาคมคนพิการ องค์การสงเคราะห์ทหารผ่านศึกไว้ส่วนหนึ่งก่อน แต่อาจใช้วิธีการต่อสัญญาระยะสั้น 2-3 เดือน เพื่อสอดรับกับช่วงเวลาที่มีการทดสอบตลาดว่าใครคือผู้ค้าสลากตัวจริง และความต้องการซื้อสลากที่แท้จริงว่าอยู่ที่เท่าไร เพื่อจะได้พิจารณาเรื่องการจัดสรรโควตาใหม่ทั้งระบบ
ทั้งนี้ เชื่อว่าจากปริมาณสลากที่ออกมาในแต่ละงวดคือ 37 ล้านฉบับคู่ จะมีผู้ค้าสลากตัวจริงที่ได้โควตาแล้วเอาไปขายจริงราว 40% หรือ 14.8 ล้านฉบับคู่ ที่เหลือ 60% หรือราว 22.2% เป็นสลากที่ถูกรับไปแล้วไปขายให้ผู้ค้ารายย่อยพวกที่เดินเร่ขาย
หากเป็นไปตามแผนการที่วางไว้ หลังมาตรการขายสลากตรงให้รายย่อย 5-50 เล่ม/ราย จะทำให้ยี่ปั๊วตัวปลอมยอมทิ้งโควตาคือ จะไม่เข้ามารับโควตาสลากไปขายเหมือนปกติ ซึ่งสลากที่เหลือส่วนนี้จะถูกทดแทนด้วยความต้องการของรายย่อยและประชาชนที่มาลงทะเบียนตั้งแต่วันที่ 15 ก.ย.นี้เป็นต้นไป และจะเปิดให้จองซื้อครั้งแรกในวันที่ 3-7 ต.ค. 2558 สำหรับสลากที่จะออกรางวัลในงวดวันที่ 16 ต.ค.นี้ และเตรียมเดินหน้าประสานธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) เพื่อทำหน้าที่จองซื้อสลากต่อไป
อย่างไรก็ดี หากความต้องการซื้อมีมากกว่าที่คาดไว้ แต่ไม่น่าเกิน 100 ล้านฉบับ หรือ 50 ล้านใบคู่ ทางสำนักงานสลากฯ ก็ยืนยันว่าระบบการพิมพ์มีความพร้อม เพราะมีแท่นพิมพ์ 3-4 แท่น ที่มีความสามารถในการพิมพ์ได้มากกว่า 1 ล้านฉบับ/แท่น/วัน
“ช่วงแรกคนจะแห่มาซื้อสลากมากเกินความต้องการแน่นอน แต่คาดว่าสลากที่พิมพ์อยู่ปัจจุบัน 74 ล้านฉบับ หรือ 37 ล้านฉบับคู่ จริงๆ ก็ขายไม่หมด และสลากที่เหลือก็อยู่ในมือพ่อค้าแม่ค้าที่แบกผลขาดทุนไว้ในแต่ละงวด ดังนั้น จึงคาดว่าจะต้องใช้เวลาประมาณ 3-6 เดือน สุดท้ายก็จะเหลือแต่คนที่ค้าขายสลากเป็นอาชีพตัวจริง เรายืนยันว่าจะไม่มีการรับซื้อสลากคืน เพราะจะเป็นการเปิดช่องทางการทุจริต และทำให้ไม่รู้สภาพตลาดที่แท้จริง” พ.ท.หนุน กล่าว